Miljoene in die water weens Zuma se vlug-fiaskoPres. Jacob Zuma Miljoene rande is bestee om pres. Jacob Zuma terug te kry in Suid-Afrika ná ŉ amptelike besoek aan Moskou in Rusland. Die president sou Dinsdag op die Waterkloof-lugmagbasis geland het. Zuma het die naweek die 70ste herdenking van die einde van die Tweede Wêreldoorlog bygewoon op uitnodiging van pres. Wladimir Poetin. Volgens Beeld was daar ŉ tegniese probleem met Zuma se amptelike straler, Inkwazi, se langafstand- brandstofstelsel. Dit was egter nie ŉ groot probleem nie en sou bloot beteken die straler moes ŉ tweede landing in Uganda maak vir brandstof Dit was glo nie aanvaarbaar nie en ŉ ander vliegtuig is gehuur. Dié vliegtuig moes van Dubai na Moskou vlieg om Zuma op te laai. Die bemanning van dié vliegtuig kon egter weens die beperkings op die getal ure wat hulle aaneen mag vlieg net ’n kort periode in Moskou deurbring voordat hulle weer sou moes opstyg. Zuma het dié vlug verpas en die bemanning moes, volgens internasionale regulasies, die vliegtuig verlaat om in ŉ hotel te gaan rus. Die verantwoordelikheid vir Zuma se vlugreëlings is toe van die lugmag na die Suid-Afrikaanse ambassade in Moskou verskuif. ŉ Derde vliegtuig is gereël om die president Suid-Afrika toe te bring. Dit is onduidelik aan wie hierdie vliegtuig behoort. Die vliegtuig wat van Dubai laat kom is, is teruggestuur daarheen, maar die Suid-Afrikaanse lugmag is steeds aanspreeklik vir die R2 miljoen wat die volle vlug sou gekos het. Die lugmag, departement van verdediging en die presidensie het Dinsdag herhaaldelik navrae na mekaar verwys. Intussen het die presidensie Dinsdag in ŉ verklaring gesê Zuma sal nie betyds terug wees om ŉ diensleweringsprogram van die departement van binnelandse sake bekend te stel nie, omdat hy “later as beplan uit Rusland sal terugkeer”. The Witness